***Desanka Lopičić,***

***predsjednica Ustavnog suda Crne Gore***

**DAN EVROPE**

Poštovani ambasadore Drobniču.

Vaše ekselencije.

Dame i gospodo.

Posebna mi je čast da vas pozdravim i da vam se obratim povodom Dana pobjede nad fašizmom i Dana Evrope, a uoči obilježavanja važnog datuma za Crnu Goru decenije obnove nezavisnosti i hiljadu godina državnosti.

Danas, 9. maja, slavimo antifašizam kao osnovnu političku i humanističku orjentaciju svih civilizovanih država. To je evropska vrijednost koju baštinimo već 71 godinu i koja će, kako se svi nadamo, nadvladati izazove sa kojima se suočava savremena Evropa.

Takođe 9. maja prije 66 godina Robert Šuman je, pozivajući Evropu da se ujedini, istovremeno istakao ideje mira i solidarnosti i postavio kamen temeljac na kojem su izgrađene evropske vrijednosti kakve danas poznajemo.

Građanke i građani Crne Gore prepoznali su prednosti zajedništva i jasno se opredijelili za evropsku budućnost, odnosno za put dostizanja pune vladavine prava i ekonomskog prosperiteta. Crna Gora se, nakon obnove nezavisnosti, odlučno uhvatila u koštac sa izazovima na putu koji smo odabrali i na kojem ćemo istrajati.

Ustav Crne Gore, kao izraz volje većine građanki i građana, iskazane i na referendumu o obnavljanju nezavisnosti, 21.maja 2006. godine propisuje i šititi osnovna ljudska prava i slobode. Naravno, život je uvijek složeniji i slojevitiji od prava. Ustav zato mora biti mnogo više nego osnovni zakon uređenja države, on je pribježište očekivanja i nada, koji su povezani s određenim političkim i društvenim uređenjem.

Crna Gora je pravilno prepoznala da pravo mora biti izdignuto na nivo društvene djelotvornosti. Ona se ostvaruje prihvatanjem uloge Ustavnog suda Crne Gore kao zaštitnika osnovnih ljudskih prava i sloboda u poslednjoj istanci na nacionalnom nivou, koja se često naziva “jurisdikcijom slobode”. Ustavni sud Crne Gore na konceptu ljudskih prava i sloboda pojedinca, gradi objektivni sistem obavezujućih smjernica za djelovanje državne vlasti u okvirima Ustava.

Standardizacija prava na evropskom nivou nastoji odbraniti tradiciju našeg kontinenta. To je evropski humanizam koji se zasniva na zahtjevnoj kocepciji prava ličnosti i njenog ljudskog dostojanstva i istovremeno na ideji obaveza i prava društvene zajednice.

Nije moguće uvijek postići apsolutnu harmoniju između željenog i postojećeg (iako je to ideal kojem težimo), ali zbog toga moramo osigurati optimalan odnos ustavnih načela i stvarnosti u svakom periodu razvoja države, uključujući i period globalne krize ili tranzicijski period s kojima se suočava i Crna Gora.

Večerašnje podsjećanje na dostignuća koja su ostvarena je istovremeno i prilika da se dodatno motivišemo, da probudimo pritajenu potencijalnu energiju, obogatimo argumente, na putu zajedničkog oblikovanja evropske budućnosti na dobrobit naših građanki i građana. To je još jedna važna potvrda da Crna Gora nije sama na svom evropskom putu.

Poštovane dame i gospodo,

dragi prijatelji,

Srećan nam Dan Evrope!